Με βάση τις ιστορικές σας γνώσεις και αντλώντας στοιχεία από τις πηγές που σας δίνονται, να απαντήσετε στα παρακάτω ερωτήματα:

**α)** Ποια ήταν η πορεία ανάπτυξης της ελληνικής βιομηχανίας κατά το 19ο αιώνα και για ποιους λόγους υπήρξε υποτονική μέχρι το 1912-13;

**β)** Σε ποιους τομείς αναπτύχθηκε η ελληνική βιομηχανία τα πρώτα χρόνια μετά την Ανεξαρτησία και σε ποιους στα τέλη του 19ου αιώνα και στις αρχές του 20ού;

**Πηγή 1.** [...] Η ανάπτυξη της βιομηχανίας ήταν γενικά πολύ αργή και ακόμα και στις αρχές του αιώνα μας *(σημείωση: ο ιστορικός αναφέρεται στον 20ό αιώνα)* υπήρχαν ελάχιστοι βιομηχανικοί εργάτες. Αν λοιπόν η αργόρυθμη αυτή πορεία εξηγείται από την έλλειψη επαρκών κεφαλαίων (για την περίοδο πριν από το 1880), για το επόμενο διάστημα το θέμα περιπλέκεται: παρά τα σημαντικά ποσά που εισρέουν για τη συγκρότηση της αναγκαίας τεχνικής υποδομής, παρά την ανάπτυξη του τραπεζικού συστήματος και τον πολλαπλασιασμό της χρηματικής ρευστότητας, οι βιομηχανικές επενδύσεις παραμένουν σχετικά περιορισμένες. Δίχως να έχουμε την πρόθεση να διερευνήσουμε σε βάθος το πρόβλημα, είναι βέβαιο ότι η νοοτροπία βραχυπρόθεσμης κερδοσκοπίας, που συνοδεύει τον αντιπαραγωγικό προσανατολισμό αυτής της πρώτης χρηματιστικής αστικής τάξης, μια νοοτροπία από την οποία επηρεάστηκαν άφευκτα και οι σημαντικότερες αυτόχθονες οικονομικές δυνάμεις, αποτελεί την άλλη όψη της γενικότερης επιφυλακτικότητας του συνόλου της ελληνικής αστικής τάξης προς τις βιομηχανικές επενδύσεις. […]

*Κ. Τσουκαλάς, Εξάρτηση και αναπαραγωγή – Ο κοινωνικός ρόλος των εκπαιδευτικών μηχανισμών στην Ελλάδα (1830-1922), σ. 97-98*

**Πηγή 2.** Μεταξύ 1875 και 1889 παρατηρείται μια αύξηση από 95 σε 145 εργοστάσια. Αλλά από τις 50 νέες μονάδες, οι 44 ήταν αλευρόμυλοι και οι 4 ελαιοτριβεία. Επιπλέον, οι περισσότερες εξυπηρετούσαν τη σιτοπαραγωγή της Θεσσαλίας και της Άρτας και πολλές «προσαρτήθηκαν» στην Ελλάδα, μαζί με τις επαρχίες αυτές το 1881. Επομένως, η αύξηση δε δείχνει εκβιομηχάνιση: απλώς κατοπτρίζει την εδαφική επέκταση της χώρας και την αντίστοιχη αύξηση του πληθυσμού.

*Γ. Δερτιλής, Κοινωνικός μετασχηματισμός και στρατιωτική επέμβαση, σ. 89-90*

**Ενδεικτική απάντηση:**

Η εμφάνιση και ανάπτυξη της βιομηχανίας στον ελληνικό χώρο κατά τον 19ο αιώνα παρουσίασε ελάχιστα κοινά σημεία με όσα συνέβαιναν στο πεδίο αυτό στη Δυτική Ευρώπη, τα οποία συνοπτικά ονομάστηκαν Βιομηχανική Επανάσταση. Στο μικρό ελληνικό κράτος η ανάπτυξη της βιομηχανίας ήταν διαρκώς στις συζητήσεις, στις οικονομικές και πολιτικές αναλύσεις, συνήθως όμως ως σχέδιο ή πρόθεση, σπάνια ως εφαρμογή. Η ακτινοβολία των επιτευγμάτων των ευρωπαϊκών κρατών έφερνε διαρκώς στο προσκήνιο το ζήτημα της βιομηχανικής ανάπτυξης, η απουσία όμως των απαραίτητων για την ανάπτυξη της βιομηχανίας προϋποθέσεων οδηγούσε τις προθέσεις σε αδιέξοδο.

**α)** Στην **Πηγή 1** (απόσπασμα από το ιστορικό έργο του κ. Τσουκαλά), δηλώνεται ότι η ανάπτυξη της βιομηχανίας ήταν γενικά πολύ αργή και ακόμα και στις αρχές του 20ού αιώνα, κάτι που συμφωνεί με την ιστορική αφήγηση του σχολικού βιβλίου. Η εμφάνιση μονάδων παραγωγής, που θα μπορούσαν να χαρακτηριστούν βιομηχανικές άρχισε κατά τις πρώτες δεκαετίες της ανεξαρτησίας, με αποσπασματικό, ευκαιριακό ίσως τρόπο. Οι μονάδες αυτές όμως δεν αποτέλεσαν την αφετηρία για τη δημιουργία πιο σύνθετων βιομηχανικών συγκροτημάτων, αλλά στις περισσότερες περιπτώσεις παρέμειναν στάσιμες και περιορισμένες ως προς τα οικονομικά μεγέθη. Ο δισταγμός αυτός οφειλόταν ίσως στη μικρή έκταση της εγχώριας παραγωγής, στην πίεση των εισαγόμενων προϊόντων, αλλά και στην έλλειψη πολυάριθμου, ειδικευμένου και φθηνού εργατικού δυναμικού.

Χρειάστηκε να περάσουν σαράντα περίπου χρόνια από την απόκτηση της εθνικής ανεξαρτησίας για να παρατηρηθεί μια πρώτη απόπειρα ανάπτυξης των βιομηχανικών δραστηριοτήτων στη χώρα. Γύρω στα 1870 παρατηρήθηκε κάποιο κύμα ίδρυσης βιομηχανικών επιχειρήσεων, περισσότερων από εκατό, ενώ ταυτόχρονα παρατηρήθηκε κάποια τάση αύξησης του δυναμικού των ήδη υπαρχουσών μονάδων. Πολύ γρήγορα όμως η απόπειρα αυτή έχασε τη δυναμική της και οι σχετικές δραστηριότητες επέστρεψαν στην ύφεση και τη στασιμότητα.

Οι όροι άρχισαν να μεταβάλλονται μόλις στα τελευταία χρόνια του 19ου αιώνα και, κυρίως, στα πρώτα χρόνια του 20ού (με την ανάπτυξη τομέων της βαριάς βιομηχανίας).

Όσον αφορά τους λόγους για τους οποίους η πορεία ανάπτυξης της ελληνικής βιομηχανίας υπήρξε υποτονική μέχρι το 1912-13, έχουμε να κάνουμε και εδώ άλλους κλάδους της οικονομίας. Και η βιομηχανία υπέφερε, λοιπόν, από την έλλειψη κεφαλαίων και τη διασπορά των υπαρχόντων σε πλήθος δραστηριοτήτων, από την ασφυκτικά περιορισμένη -εδαφικά και πληθυσμιακά- βάση οικονομικής εξάπλωσης, από την έλλειψη πρώτων υλών και τη χρόνια έλλειψη εργατικών χεριών. Θα μπορούσε να προσθέσει κανείς και την έλλειψη παιδείας τεχνικής αλλά και γενικής. Η ελλιπής κατάρτιση περιόριζε τη δυνατότητα εφαρμογής καινοτομιών και τη συνακόλουθη τεχνολογική εξέλιξη.

Στο απόσπασμα από το ιστορικό έργο του κ. Τσουκαλά, η έλλειψη βιομηχανικών εργατών και η έλλειψη επαρκών κεφαλαίων παρατίθενται επίσης ως λόγοι που εξηγούν την αργόρυθμη πορεία της ελληνικής βιομηχανίας (για την περίοδο πριν από το 1880). Επιπρόσθετα, όμως, ο κ. Τσουκαλάς αναφέρει άλλον έναν λόγο, αποδίδοντας τη συνέχιση της καθυστέρησης ακόμη και μέχρι τις αρχές του 20ού αιώνα στη νοοτροπία βραχυπρόθεσμης κερδοσκοπίας που είχε υιοθετήσει η αστική τάξη τόσο η εγχώρια όσο και της ομογένειας. Έτσι εξηγείται η διστακτικότητα της ιδιωτικής πρωτοβουλίας να επενδύσει στον τομέα της βιομηχανίας χωρίς να έχει εξασφαλισμένα κέρδη. («Δίχως να έχουμε την πρόθεση… βιομηχανικές επενδύσεις»).

Ούτε η προσάρτηση των Επτανήσων (1864) και της Θεσσαλίας άλλαξαν τις παραπάνω περιοριστικές συνθήκες. Εξάλλου, ακόμη και στα τέλη του 19ου αιώνα, οι περισσότερες από τις νέες βιομηχανικές μονάδες εξυπηρετούσαν τη σιτοπαραγωγή της Θεσσαλίας και της Άρτας και πολλές «προσαρτήθηκαν» στην Ελλάδα, μαζί με τις επαρχίες αυτές το 1881. Επομένως, η αύξηση των βιομηχανικών μονάδων δεν δείχνει εκβιομηχάνιση: απλώς κατοπτρίζει την εδαφική επέκταση της χώρας και την αντίστοιχη αύξηση του πληθυσμού.

Η αλλαγή δεδομένων ήρθε μετά το 1912-13 (δηλ. μετά τους Βαλκανικούς Πολέμους), με την ενσωμάτωση μεγάλων εκτάσεων και πληθυσμών. Και τότε όμως η ελληνική βιομηχανία δεν αναδείχτηκε σε κινητήρια δύναμη της ελληνικής οικονομίας επειδή οι χρόνιες αδυναμίες της ελληνικής βιομηχανίας συνέχιζαν να εμποδίζουν την ανάδειξή της σε κινητήρια δύναμη της ελληνικής οικονομίας. Αδύναμη να αντέξει τον εξωτερικό ανταγωνισμό η βιομηχανία παρέμεινε προσηλωμένη σε δευτερεύουσες δραστηριότητες αναζητώντας της σωτηρία της στην παρέμβαση του κράτους, με δασμολογικά ή άλλα ενισχυτικά μέτρα.

**β)** Οι βιομηχανικές μονάδες που εμφανίστηκαν κατά τις πρώτες δεκαετίες της ανεξαρτησίας αποσκοπούσαν στην εξυπηρέτηση τοπικών αναγκών, οι οποίες σχετίζονταν με την επεξεργασία αγροτικών προϊόντων. Επρόκειτο κυρίως για την εξέλιξη των παραδοσιακών αλευρόμυλων, των ελαιοτριβείων, των βυρσοδεψείων και των κλωστηρίων. Στο απόσπασμα από το ιστορικό έργο του κ. Δερτιλή (**Πηγή 2**), μπορούμε να δούμε ότι ακόμη και παρά την αύξηση που παρατηρείται μεταξύ 1875 και 1889 (από 95 σε 145 εργοστάσια), από τις 50 νέες μονάδες, οι 44 ήταν αλευρόμυλοι και οι 4 ελαιοτριβεία. Δηλ. η όποια ανάπτυξη της ελληνικής βιομηχανίας εξακολουθεί να περιορίζεται στον αγροτικό τομέα ακόμη και μετά την ενσωμάτωση της Θεσσαλίας.

Στα τελευταία χρόνια του 19ου αιώνα και, κυρίως, στα πρώτα χρόνια του 20ού δημιουργήθηκε ένα βιομηχανικό δυναμικό σχετικά σταθερό, πολυδιάστατο, με τάσεις ανάπτυξης της βαριάς βιομηχανίας, της μεταλλουργίας, της ναυπηγικής και της τσιμεντοβιομηχανίας, η οποία πρωτοεμφανίστηκε στις αρχές του νέου αιώνα.